Document ID: 32004R1233

KOMMISSIONENS FORORDNING (EF) Nr. 1233/2004
af 2. juli 2004
om overgangsforanstaltninger for anvendelse af forordning (EF) nr. 595/2004 vedrørende afgiftsordningen for mælk og mejeriprodukter på grundlag af Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse af EU
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til traktaten om Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse, særlig artikel 2, stk. 3,
under henvisning til akten vedrørende Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse, særlig artikel 41, stk. 1, og
ud fra følgende betragtninger:
(1)
Der bør vedtages overgangsforanstaltninger, for at Tjekkiet, Estland, Cypern, Letland, Litauen, Ungarn, Malta, Polen, Slovenien og Slovakiet (i det følgende benævnt »de nye medlemsstater«) kan anvende afgiftsordningen i Rådets forordning (EF) nr. 1788/2003 af 29. september 2003 om en afgift på mælk og mejeriprodukter (1).
(2)
I Kommissionens forordning (EF) nr. 595/2004 af 30. marts 2004 om gennemførelsesbestemmelser til Rådets forordning (EF) nr. 1788/2003 om en afgift på mælk og mejeriprodukter (2) er det fastsat, at medlemsstaterne skal justere alle producenters individuelle referencefedtindhold i tilfælde af overskridelse af det nationale referencefedtindhold. Det er hensigtsmæssigt at fastsætte, at de nye medlemsstater først bør tilpasse det individuelle referencefedtindhold fra anden tolvmånedsperiode for anvendelse af afgiftsordningen i disse medlemsstater. Det skulle give de nye medlemsstater tilstrækkelig tid til at beregne deres overskridelse af det nationale referencefedtindhold.
(3)
Efter artikel 12 i forordning (EF) nr. 595/2004 fastlægger medlemsstaterne ved afsætning af andre produkter end mælk de mængder mælk, der er anvendt til forarbejdningen. Hvis det viser sig at være vanskeligt at fastslå disse mængder ud fra de afsatte produkter, kan medlemsstaterne fastsætte mængderne af mælkeækvivalenter skønsmæssigt ud fra det antal malkekøer, producenten har, og en for besætningen repræsentativ gennemsnitlig mælkeydelse pr. ko. Hvis det store antal små producenter i begyndelsen af afgiftsordningen medfører store administrative vanskeligheder, bør det være muligt at tillade de nye medlemsstater efter en behørigt begrundet anmodning at benytte den nationale gennemsnitlige mælkeydelse i stedet for den for besætningen repræsentative gennemsnitlige mælkeydelse pr. ko for et begrænset tidsrum.
(4)
Tildelingen af individuelle referencemængder vil først gælde fra perioden 2005/2006 med hensyn til Polen og Slovenien i overensstemmelse med tiltrædelsesakten som tilpasset ved Rådets afgørelse 2004/281/EF af 22. marts 2004 om tilpasning af akten vedrørende vilkårene for Den Tjekkiske Republiks, Republikken Estlands, Republikken Cyperns, Republikken Letlands, Republikken Litauens, Republikken Ungarns, Republikken Maltas, Republikken Polens, Republikken Sloveniens og Den Slovakiske Republiks tiltrædelse og tilpasningerne af de traktater, der danner grundlag for Den Europæiske Union, som følge af reformen af den fælles landbrugspolitik (3). For disse to medlemsstater bør fristen for indgivelse af rapporten om ordningen for forvaltning af de nationale referencemængder som fastsat i forordning (EF) nr. 595/2004 derfor udskydes indtil den 1. september 2005.
(5)
Ifølge bestemmelserne i tiltrædelsesakten som ændret ved Rådets afgørelse 2004/281/EF er grundlaget for de individuelle referencemængder i de nye medlemsstater fastsat i tabel f) i bilag I til forordning (EF) nr. 1788/2003. Det er derfor ikke nødvendigt, at de nye medlemsstater meddeler Kommissionen den opdeling på leverancer og direkte salg, der følger af den første individuelle tildeling, som omhandlet i artikel 25, stk. 1, i forordning (EF) nr. 595/2004.
(6)
De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -
UDSTEDT FØLGENDE FORORDNING:
Artikel 1
Tjekkiet, Estland, Cypern, Letland, Litauen, Ungarn, Malta, Polen, Slovenien og Slovakiet anvender artikel 9 i forordning (EF) nr. 595/2004 fra anden tolvmånedsperiode for anvendelsen af afgiftsordningen i disse medlemsstater i overensstemmelse med kapitel 6A, punkt 13, i bilag II til tiltrædelsesakten.
Artikel 2
Uanset artikel 12, stk. 2, i forordning (EF) nr. 595/2004 kan Kommissionen bemyndige Tjekkiet, Estland, Cypern, Letland, Litauen, Ungarn, Malta, Polen, Slovenien og Slovakiet til i en periode, der senest slutter den 31. marts 2007, på grundlag af behørigt begrundede anmodninger at benytte den nationale gennemsnitlige mælkeydelse i stedet for den gennemsnitlige mælkeydelse pr. repræsentativ ko i besætningen.
Artikel 3
Med hensyn til Polen og Slovenien fremsendes den i artikel 27, stk. 3, i forordning (EF) nr. 595/2004 omhandlede rapport senest den 1. september 2005.
Artikel 4
Tjekkiet, Estland, Cypern, Letland, Litauen, Ungarn, Malta, Polen, Slovenien og Slovakiet anvender ikke artikel 25, stk. 1, i forordning (EF) nr. 595/2004.
Artikel 5
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 2. juli 2004.

Labels: 15
17